钦定古今图书集成/明伦汇编/皇极典/第259卷 > 晋文公守原议 唐柳宗元
## 钦定古今图书集成/明伦汇编/皇极典/第259卷 > 晋文公守原议 唐柳宗元

“晋文公既受原于王难，其守问寺人勃鞮以𢌿赵衰。
余谓守原，政之大者也，所以承天子，树霸功，致命诸
侯，不宜谋及媟近，以忝王命，而晋君择大任，不公议
于朝，而私议于宫，不博谋于卿相，而独谋于寺人。虽
或衰之贤，足以守国之政，不为败，而贼贤失政之端，
由是滋矣。”况当其时，不乏言议之臣乎？狐偃为谋臣
先轸将中军，晋君疏而不咨，外而不求，乃卒定于内，
竖其可以为法乎？且晋君将袭齐桓之业以翼天子，
乃大志也。然而齐桓任管仲以兴，进竖刁以败，则获
原、启疆，适其始政，所以观视诸侯也。而乃背其所以
兴，迹其所以败，然而能霸诸侯者，以土则大，以力则
彊，以义则天子之册也。诚畏之矣，乌能得其心服哉？
其后景监得以相，卫鞅、弘、石得以杀，望之误之者，晋
文公也。呜呼！得贤臣以守大邑，则问非失举也，盖失
问也。然犹羞当时陷后代若此，况于问与举又两失
者，其何以救之哉？余故著晋君之罪，以附《春秋》许世
子止赵盾之义。